CELEX: 32019R2200
Language: hr
Date: 2019-07-10 00:00:00
Title: Delegirana uredba Komisije (EU) 2019/2200 оd 10. srpnja 2019. o izmjeni Delegirane uredbe (EU) 2015/98 o provedbi međunarodnih obveza Unije iz članka 15. stavka 2. Uredbe (EU) br. 1380/2013 Europskog parlamenta i Vijeća, na temelju Međunarodne konvencije o očuvanju atlantskih tuna i Konvencije o budućoj višestranoj suradnji u području ribarstva sjeverozapadnog Atlantika

23.12.2019   
               
               
                  HR
               
               
                  Službeni list Europske unije
               
               
                  L 332/1
               
            
         DELEGIRANA UREDBA KOMISIJE (EU) 2019/2200
         оd 10. srpnja 2019.
         o izmjeni Delegirane uredbe (EU) 2015/98 o provedbi međunarodnih obveza Unije iz članka 15. stavka 2. Uredbe (EU) br. 1380/2013 Europskog parlamenta i Vijeća, na temelju Međunarodne konvencije o očuvanju atlantskih tuna i Konvencije o budućoj višestranoj suradnji u području ribarstva sjeverozapadnog Atlantika
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (1), a posebno njezin članak 15. stavak 2.,
         budući da:
         
                     (1)
                  
                  
                     U cilju zaštite juvenilne plavoperajne tune točkom 34. Preporuke 18-02 Međunarodne komisije za zaštitu atlantskih tuna (ICCAT) propisana je minimalna veličina za plavoperajnu tunu ulovljenu u istočnom Atlantiku i Sredozemnome moru. Ulovi i usputni ulovi plavoperajne tune ispod te minimalne veličine, među ostalim u sportskom i rekreacijskom ribolovu, ne smiju se zadržavati na predmetnom plovilu, prekrcavati, prevoziti, skladištiti, iskrcavati, prodavati, izlagati ili nuditi na prodaju.
                  
               
                     (2)
                  
                  
                     Nadalje, u skladu s točkom 37. Preporuke 18-02, plovila koja obavljaju ribolov plavoperajne tune moraju također odbaciti slučajne ulove ispod minimalne veličine koji prelaze 5 % njihova ukupnog ulova plavoperajne tune.
                  
               
                     (3)
                  
                  
                     Točkom 40. Preporuke 18-02 propisano je da se sportskim i rekreacijskim plovilima zabrani lov, zadržavanje na plovilu, prekrcavanje ili iskrcavanje više od jedne plavoperajne tune po danu. Potrebno je provesti nužne mjere kako bi se u najvećoj mogućoj mjeri osiguralo puštanje plavoperajne tune ulovljene u sportskom i rekreacijskom ribolovu, posebno juvenilne plavoperajne tune.
                  
               
                     (4)
                  
                  
                     Točkom 38. Preporuke 18-02 propisano je da plovila koja nemaju odobrenje za aktivni lov plavoperajne tune na plovilu smiju držati ulove plavoperajne tune koji ne premašuju najveće ograničenje usputnog ulova po plovilu i po izlasku u ribolov. To ograničenje usputnog ulova ne smije biti veće od 20 % ukupnih ulova. Države članice to ograničenje moraju navesti u svojim godišnjim planovima ribolova.
                  
               
                     (5)
                  
                  
                     Kako bi se osigurala dosljednost između Preporuke 18-02 i prava EU-a, obveza iskrcavanja iz članka 15. stavka 1. Uredbe (EU) br. 1380/2013 ne bi se trebala primjenjivati na plovila Unije koja sudjeluju u ribolovu plavoperajne tune.
                  
               
                     (6)
                  
                  
                     Delegiranu Uredbu Komisije (EU) 2015/98 (2) trebalo bi izmijeniti kako bi se uključile nove odredbe u kojima se odražavaju uvjeti ribolova propisani Preporukom ICCAT-a 18-02.
                  
               
                     (7)
                  
                  
                     Preporuka 18-02 primjenjuje se od 21. lipnja 2019. Ova bi Uredba stoga trebala stupiti na snagu istog dana kako bi se plovilima EU-a omogućio ribolov pod jednakim uvjetima kao i druge ugovorne stranke ICCAT-a,
                  
               DONIJELA JE OVU UREDBU:
         
            Članak 1.
            
               (1)   Članak 4. Delegirane uredbe (EU) 2015/98 mijenja se kako slijedi:
               
                           (a)
                        
                        
                           stavak 6. zamjenjuje se sljedećim:
                           
                              (1)„6.   Odstupajući od članka 15. stavka 1. Uredbe (EU) br. 1380/2013, ulovna plovila koja ne love aktivno plavoperajnu tunu ne smiju zadržati na plovilu plavoperajnu tunu u količini većoj od 20 % ukupnog ulova po težini ili broju komada. Razinu dopuštenih usputnih ulova plavoperajne tune određuju države članice u godišnjem planu ribolova iz članka 7. Uredbe (EU) 2016/1627 Europskog parlamenta i Vijeća (*1) i nikada ne premašuju taj postotak. Izračun na temelju broja komada primjenjuje se samo na tunu ili vrste slične tuni kojima upravlja ICCAT.”;
                           
                           
                              (*1)  *Uredba (EU) 2016/1627 Europskog parlamenta i Vijeća od 14. rujna 2016. o višegodišnjem planu oporavka plavoperajne tune u istočnom Atlantiku i Sredozemnom moru te o stavljanju izvan snage Uredbe Vijeća (EZ) br. 302/2009 (SL L 252, 16.9.2016., str. 1.)."
                        
                        
                     
                           (b)
                        
                        
                           stavci 8. i 9. zamjenjuju se sljedećim:
                           
                              „8.   Odstupajući od članka 15. stavka 1. Uredbe (EU) br. 1380/2013, u rekreacijskom ribolovu zabranjuje se loviti, zadržavati na plovilu, prekrcavati ili iskrcavati više od jedne plavoperajne tune po plovilu na dan. Države članice poduzimaju potrebne mjere kako bi se osiguralo i olakšalo puštanje plavoperajne tune koja je u rekreacijskom ribolovu ulovljena živa.
                           
                           
                              9.   Odstupajući od članka 15. stavka 1. Uredbe (EU) br. 1380/2013, u sportskom ribolovu zabranjuje se loviti, zadržavati na plovilu, prekrcavati ili iskrcavati više od jedne plavoperajne tune po plovilu na dan. Države članice poduzimaju potrebne mjere kako bi se osiguralo i olakšalo puštanje plavoperajne tune koja je u sportskom ribolovu ulovljena živa.”
                           
                        
                     
         
         
            Članak 2.
            Ova Uredba stupa na snagu sljedećeg dana od dana objave u Službenom listu Europske unije.
            Primjenjuje se od 21. lipnja 2019.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 10. srpnja 2019.
            
               
                  Za Komisiju
               
               
                  Predsjednik
               
               Jean-Claude JUNCKER
            
         
         
            (1)  SL L 354, 28.12.2013., str. 22.
         
            (2)  Delegirana uredba Komisije (EU) 2015/98 оd 18. studenoga 2014. o provedbi međunarodnih obveza Unije iz članka 15. stavka 2. Uredbe (EU) br. 1380/2013 Europskog parlamenta i Vijeća, na temelju Međunarodne konvencije o očuvanju atlantskih tuna i Konvencije o budućoj višestranoj suradnji u području ribarstva sjeverozapadnog Atlantika (SL L 16, 23.1.2015., str. 23.).